GARRIDO KNÖRR (PP, 2013-12-19):
Bai, Tellería jauna, baina esan behar dizut ez duela iraintzen nahi duenak, baizik eta ahal duenak. Nik uste argi dagoela ez duzula beste erremediorik ekimen honen aldeko botoa ematea baino.
Ez neukan hitz egiteko asmorik, baina zure agerraldia ikusirik, esan behar dut gauza batzuk ez zaizkidala oso zuzenak iruditu. Noski talde honek eta legebiltzarkide honek OUAren proiektua berrikusi duela, zuk aipatu ere egin ez duzun arren! Izan ere, talde hau proiektu honen alde egon da, eta hala jarraitzen du. Argi dagoena da Alderdi Jeltzaleak ez zuela babestu aurreko legegintzaldian, eta, honetan, gobernuan dagoenez eta gobernu-erantzukizunak dituenez, zerbait egin behar, eta, horregatik, hogeita hamabost orrialdeko plan funtzional bat aurkeztu zigun miatzean, aurreko legegintzaldian aurkeztutakoarekin zerikusirik ez zuena; bide batez, agerraldia eskatu genuen, sailburuak ere eskatu zuen... Ez zen etorri ere egin.
Eta hemen esan den moduan  - Ubera andreak esan du - , sailburua etorri aurretik, bagenekienez plan funtzional hori bi egoitzetan aurkeztu zitzaiela hainbat profesionali, plan hori ere lortu genuen, baina ez zitzaion Legebiltzarrari bidali sailburuak agerraldia egin zuen arte. Eta legebiltzarkide honek eskatu zuen agerraldia egitea, baina ikusirik agerraldi horrek ez zuela arrakasta handirik izan  - ez baitzen sailburua bera ere etorri, ondo gogoratuko duzunez, baizik eta sailburuordea eta Osasun Arretako zuzendaria - , oraingoan, legez besteko proposamen baten bidez eskatu dugu, nire ustez hori baita tresna egokia  - eta sentitzen dut Euzko Alderdi Jeltzaleari eta zuri hainbeste enbarazu egin dizuelako - , bada plan funtzional hori bidaltzea eskatu dugu.
Hementxe daukat plan funtzional hori, zuk aipatu duzun bileran egon bainintzen, baina hau da izenburua, Tellería jauna: "Arabako Unibertsitate Ospitalearen erreformarako plan funtzionalaren eguneratzea. Egoera". Baina jakin nahi duguna, talde honek jakin nahi duena da zein den, plan funtzional honen egoera gaur egun, edo guri aurkeztu ondorengo hilabeteetan.
Izan ere, lehenengoa aldatu egin zenez, eta kritikengatik eta zalantzan jarri zelako aldatu zenez, eta badakizue hori... Izan ere, bestela, plan funtzional horren funtsezko ezaugarriak mantenduko zenituzten! Baina aldatu egin zenuten, eta oinarrizko ezaugarriak aldatu dituzue, itxura denez, ez baitugu ezagutzen... Bilera horretan emandakoa bakarrik daukagu, baina ez dakigu hori den behin-betiko proposamena.
Eta, horrez gainera, datak. Legez besteko proposamen hau urriaren 18an aurkeztu zen eta! Urriaren 29an deitu zeniguten  - kasualitatea! - , urriaren 29an deitu zeniguten Lehendakaritzan bilera informal bat egiteko, eta sailburu jaunak agerraldia eskatu zuen urriaren 30ean.
Eta, hori jakinik, guztiz desegokia iruditzen zaidana da  - eta ez dut gehiago esango -  errua batzordeko presidenteari botatzen saiatzea, zuk, Osasun Batzordeko kide gisa, badakizunean, azken hiruhilekoan, Osasun Sailean zenbat deialdi egin diren  - astean bat ia-ia, eta asteren batean bi ere bai - .
Beraz, sailburuak agerraldia egingo duenez, talde honek nahi duena da, ekonomizatzeko eta denbora optimizatzeko  - denbora ez galtzea aipatu duzunez... - , plan funtzionala lehenbailehen bidaltzea. Orain eskuan duzuna bada, eman diezaguzula; aldatu egin bada, Legebiltzarrera bidal dezazula, horra bidali behar baituzu, Legebiltzarrera.
Irudipena daukat..., eta neure egiten ditut hitzaldi honetan eta beste batzuetan aipatutako kalifikatzaileak! Etsipena aipatzen da, inprobisazioa, definizio eza, atzerapena, hartutako konpromisoak ez bete izana. Irudipena daukat Gobernu honek ez duela oso atsegin OUAren gaia, eta, beno, Arabaren kontu hori... Jadanik Urtaran jaunak egin zituen lehenengo adierazpenak! Urtaran jaunak aurre hartu nahi izan zion Osasun Sailaren norabideari legegintzaldi hasieran egin zituen adierazpen guztiz desegokien bidez; nork eta udal bozeramaile batek, zeinak ez dakit zer egiten zuen legegintzaldiaren hasieran plan funtzionalari buruzko iritzia ematen, Gobernu berriak kargu-hartzeak egin ere ez zituenean!
Irudipena daukat Arabako osasungintzaren gaia ez zaizuela gehiegi interesatzen. Guri, ordea, lehentasunezkoa eta estrategikoa iruditzen zaigu erabat, eta, horregatik, merezi duen bultzada emango diogu, eta espero dut agerraldi horretan  - aurrez plana bidali ondoren, hala eskatuko baitu Ganbera honek -  azalpen guztiak emango dizkiguzuela, eta ikusiko dugu, benetan, Gobernu honi proiektu hau interesatzen zaion.